
Az állatkerteknek több ezer éves múltjuk, történelmük van. Az 
egyiptomiak már az időszámításunk előtti 1800-1000. években csapatostul 
tartottak antilopokat, gazellákat, struccokat. Augustus római császár 
ősállatkertjében — 1: e. 29 és 14 között — már 3500 állat, köztük 420 tigris, 
260 oroszlán élt. Európában a schönbrunni (Bécs, Ausztria) Zoót tartják a 
legrégebbinek, mert kora meghaladja a 400 évet. 1828-ban Londonban, 
1844-ben Berlinben, 1864-ben Moszkvában és 1866-ban Budapesten 
alapítottak állatkertet. 

A legtöbb állatkert ma már nemcsak a szórakoztatást, hanem a biológiai 
ismeretterjesztést és a természetvédelmet is szolgálja. Ezenbelül számos 
veszélyeztetett, kipusztulófélben tévő állatfajnak (például orangután) adnak 
életteret, szaporodási lehetőséget, többek között azért, hogy állományuk 
tovább ne zsugorodjék. 

Napjainkban az egyes intézmények bizonyos irányban szakosodnak. 
Van, ahol az ősi háziállatfajták bemutatására törekednek (például Erfurt), 
nálunk Budapesten pedig világhírű vízilótenyészetet létesítettek. 

A modern , állatkertekben a természethez hasonló környezetet — 
növényzetet, tiszta levegőt, világosságot, bőséges mozgási lehetőséget, 
búvóhelyet stb. — igyekeznek nyújtani az állatoknak. Ily módon életük 
meghosszabbítható, és  szaporodásukra is számítani lehet. Az új 
állatházakat, kifutókat már nem választják el a nézőktől az emberre, állatra 
nyomasztóan ható rácsok. Helyettük vizesárkot, vastag, páncélüvegből 
készült falat építenek, amely zavartalanná teszi a ki- és betekintést. Van 
olyan megoldás is — például egyes madárházakban -, ahol a közönség sötét 
folyosókról szemléli a világosságban röpködő madarakat. 

Könyvünk a hazai s a környező országok  állatkertjeinek 
legjellegzetesebb állatait mutatja be. 


1. Vörös óriás kenguru (Macropus rufus). Ez a legnagyobb kengurufaj, 
ülő állapotban 1,5 m magas. A hím mindig termetesebb, mint a nőstény. 
Mellső végtagja rövid, gyenge és csak fogásra való, a hátulsó azonban 
erőteljes. Az állat többnyire 3 m-es ugrásokkal változtatja helyét, de 
minden különösebb megerőltetés nélkül 6-8 m-es szökellésekre is képes. 
Hosszú és izmos farka mozgás közben kormányozza, üléskor támasztja a 
testet. Növényevő, vízigénye csekély. Az újszülött állat — mely legfeljebb 1 
g súlyú - saját erejéből, anyja bundájába kapaszkodva mászik az 
"erszénybe", ahol közel egy éven át szopik, fejlődik. Kelet-, Délkelet-és 
Dél-Ausztrália füves pusztáin él, gyakran a nagy kiterjedésű szarvasmarha- 
és juhlegelők térségében. Ott, ahol tömegesen megjelenik, nemcsak a 


legelőkben, hanem a szántóföldi kultúrákban is okozhat kisebb-nagyobb 
kárt. Sajnos, ma már vannak olyan területek, ahol állományát a farmerek 
teljesen kipusztították. A lelőtt példányokat kerítésre, fára függesztették, 
így akarták az arra tévedő állatokat elriasztani. Húsát mélyhűtve és konzerv 
formájában a világ számos országába exportálják. 


2. Óriás repülőkutya (Pteropus giganteus). Neve onnan származik, hogy 
feje kissé a kutyáéra emlékeztet, noha ahhoz sem alaktanilag, sem 
származástanilag nincs köze. A denevérekhez tartozik. Teste 38-40 cm, 
szárnya — melyen toll egyáltalán nincs — 1,4-1,5 m terpesztésű. Bundája 
finom tapintású, feje csupasz. Gyümölcsevő, de kis mennyiségben 
rovarokat is fogyaszt. Évente egy, legfeljebb két utódot hoz a világra. Az 
anya kicsinyét még repülés közben is magával viszi. Nappal az árnyas 
erdők, a gyümölcsösök magas fáin tartózkodik, fejjel lefelé függve. 
Előfordul, hogy egyszerre több száz példány zsúfolódik össze egyetlen fa 
koronáján. A gyümölcsösökben jelentős kárt okozhat. Alkonyatkor ébred, 
éjjel mozog, nagy területet berepül. Jáván, Szumátrán, Timor szigetén 
őshonos. Húsát a bennszülöttek eszik. 


1. Pottó (Perodicticus potto). Satnyaujjú makinak is nevezik, az állattan a 
félmajmok rendjébe sorolja. Végtagja a majmokéhoz hasonlít, feje azonban 
kevésbé. Teste karcsú, 28 cm hosszú, farka 5 cm-es. Feje gömbölyded, orra 
előreugró, szeme viszonylag nagy, füle kicsi és előreálló. Bundája rövid 
szőrű. Főleg gyümölcsöt, kisebb mennyiségben rovarokat, hernyókat eszik. 
Rendszerint csak egy utódot hoz a világra. Nyugat-Afrikában őshonos, 
többnyire az őserdők sűrű lombjaiban él. A nappalt alvással tölti, 
alkonyatkor ébred, és hajnalig virraszt ilyenkor keresi táplálékát. Nagy 
szemével jól tájékozódik az éjszakai sötétben. A fogságot könnyen elviseli, 
ha alapvető életfeltételei biztosítottak. Az állatkertekben fordított életet él. 
Férőhelyét nappal gyengén pislákoló, vöröses fénnyel világítják meg — ez 
az állatban olyan érzést kelt, mintha éjjel volna, ezért ébren van és mozog, 
tehát megmutatja magát a látogatóknak. Éjjelre erős fénnyel árasztják el a 
ketrecét, hogy azt érezze: nappal van. Ilyenkor összegömbölyödve mély 
álomba merül, egyáltalán nem mozog. 


2. Katta (Lemur catta). Ritkábban használt neve: kattamaki. Félmajom. 
350 cm-es, teste kecses, farka 40-45 cm hosszú. Végtagjai hosszúak, 
bundája tömött. Feltűnő jellegzetessége, hogy farkán fehér és fekete 
gyűrűk váltogatják egymást. Gyümölcsevő, de kiegészítő táplálékként 
elfogyasztja a rovarokat, hernyókat s a madarak tojásait, fiókáit is. 
Többnyire egy utódot hoz a világra. Madagaszkáron őshonos, az erdős 
részeket kedveli. Nappal keveset, alkonyatkor, éjjel annál többet mozog. A 
fák legvékonyabb ágain is akrobatikus ügyességgel kapaszkodik, mászik, 
hintázik, lendül egyik ágról a másikra. Nyávogó hangja kissé a 
házimacskáéra emlékeztet. Mesterséges környezetben évekig tartható. 
Mutatós külseje miatt gyakorta magára vonja a látogatók figyelmét. Rövid 
idő alatt megszelídül, gondozójával jól összebarátkozik, szinte ragaszkodó 
társsá válik. Az idegentől fél — ha hirtelen feléje kapnak, harap! 


1. Közönséges selyemmajom (Callithrix jacchus). Az ún. karmos 
majomfélékhez tartozik. A kifejlett állat mindössze 30 cm hosszú, farka 40 
cm-es. Hosszú szőrü bundája selymes, lágy tapintású — innen ered 
elnevezése is. Feltünőek a fül tőszomszédságában lévő "szórbóbiták". 
Főleg gyümölcsöt, falevelet, rovarokat fogyaszt. Többnyire egy utódja van. 
Az egér méretű újszülött legfeljebb 30 g súlyú. Az első hetekben anyja 
hordja magával — miközben szoptatja —, később a hím veszi pártfogásába. 
Előfordul, hogy az idősebb és erősebb testvérek is gyámolítják az 
apróságot. Brazíliában őshonos. Térigénye csekély, már 2-3 m3 nagyságú 
ketrecben is tartható. 


2. Bunder- vagy rhesusmajom (Macaca mulata). Aligha akad olyan 
állatkert. ahol ne lenne látható. De nemcsak az állatkertek közismert lakója. 
hanem ott van az orvosi, a gyógyszeripari és az űrhajózási 
kutatóintézetekben is, ahol különféle élettani megfigyeléseket végeznek 
rajta. A kifejlett állat teste 50-60 cm, farka 25 cm hosszúságú. Bundája — 
különösen a hátán és a végtagján — ritka állományú. Pofája, ülőgumói 
csupaszok. Vegyesevő. Egyszerre egy vagy két utódot hoz a világra. Elő- 
Indiában — Bombaytől keletre — őshonos. Felhatol a Himalája 2-3000 m 
magas hegyeire is. Csapatosan él, az emberi települések, autóutak 
töszomszédságában, az ültetvényeken. Civakodó természetű: Ha feldühítik, 
elvörösödik, vicsorít és harap. Cirkuszi mutatványokra — például táncra, 
dobolásra — könnyen betanítható. 


3. Galléros pávián (Comopithecus hamadryas). Csúcsban végződő orráról 
— mely a kutyáéra hasonlít — lehet a legkönnyebben felismerni. A hím 
mindig erőteljesebb testalkatú, mint a nőstény, kifejlett állapotban 80 cm, 
farka 45 cm hosszú. Vegyesevő: főleg gyümölcsöt, falevelet, fiatal 
hajtásokat, rovarokat és a madarak tojásait, fiókáit eszi. Rendszerint egy 
utódot hoz a világra. A magatehetetlen kölyköt az anya mindig magával 
hordozza. Etiópiában őshonos, csapatosan él a szavannás, erdős részeken. 
Állatkertben hosszú ideig tartható. szaporítható. 


1. Mandrill (Mandrillus sphinx). Az ún. barázdáltképű páviánok közé 
tartozik. A hím jellemző sajátossága, hogy orra, szája — akárcsak 
ülőgumója — feltűnően bíborvörös, arci része türkizkék és barázdált. Teste 
80-85 cm, farka mindössze 5 cm hosszú, a nőstény kisebb. Többnyire egy 
utódot hoz a világra. A növényi és állati eredetű táplálékot egyaránt 
megeszi. Csapatosan él, a mandrillközösség élén egy erős hím áll. 
Félelmetes külseje, tekintete, nagy fogai a legtöbb állatot elriasztják. 
Nyugat-Afrikában — főleg Guineában — a sűrű őserdőkben őshonos. 
Nemcsak a fákon, hanem a földön is sokat tartózkodik. Könnyen dühbe 
gurul, de ápolójával hamar megbarátkozik. Barátságának egyik jele, ha 
rózsaszín ülepét mutatja. 


2. Dianamajom (Cercopithecus diana). Az ún. cerkófmajmok közé 
tartozik. A kifejlett állat teste 65 cm, farka 80-83 cm hosszú. Feltűnő 
sajátsága, hogy álla körül rövid szakállt visel. Vegyesevő. Egyszerre 
rendszerint egy utódot hoz világra. Nyugat- és Közép-Afrika őserdőiben 
csapatosan él. Ápolójával közel sem olyan barátságos, mint például a 
pávián vagy a csimpánz. A civilizáció terjedése — az őserdők kiirtása és az 
állat intenzív vadászata — ennek a fajnak sem kedvez. Állománya 
fokozatosan csökken. 


3. Nagyorrú majom (Nasalis larvatus). A kifejlett példány teste 70, farka 
80 cm hosszú. Feltűnő külsejű állat. A kifejlett hímnek 10 cm-t is 
meghaladó, középen barázdált, csupasz "uborkaorr" csüng a szája alá — 
innen ered az elnevezése is. Érdekes, hogy a nőstényeknek és a fiatal 
állatoknak pisze orruk van. Elsősorban falevelet fogyaszt, méghozzá igen 
nagy mennyiséget. Egyszerre rendszerint egy utódot hoz világra. Borneó 
szigetén, 30-40 egyedből álló csapatban, az őserdők fakoronái között, a 
folyópartok közelében él. Ha menekülni kényszerül, gyakran vízbe veti 
magát. Noha kitűnően úszik, egyébként lassú mozgású. A ritkább és 
értékesebb majomfajok közé tartozik. 


1. Fehérkezű gibbon (/ylobates lar). Az egyik leglátványosabb, 
legmozgékonyabb állatkerti majomfaj. A kifejlett állat teste 90 cm hosszú. 
Nevét onnan kapta, hogy kéz- és lábfején a szőrzet szennyesfehér. 
Végtagjai, de különösen karjai erősen megnyúltak, hosszúak. Táplálékának 
döntő többsége növényi, kisebb hányada állati eredetü. Egyszerre 
rendszerint egy utódot hoz a világra. Malaysiában őshonos. Főleg a magas 
fák koronaszintjén él, ahol akrobatikus ügyességgel, könnyedséggel 
mozog, lendül át egyik fáról a másikra. Érdekes, hogy azon kevés 
állatfajhoz tartozik, amely nem tud úszni. Éppen ezt a sajátságát használják 
fel az egyes állatkertek, amikor nem ráccsal körbehatárolt ketrecekben, 
hanem "gibbonszigeteken" tartják őket. Ilyenkor egy tóba két szigetet 
építenek, közéjük pedig vastag kötelet függesztenek. A gibbonok — 
kötéltáncosok módjára — egyensúlyozva, himbálódzva, függeszkedve 
közlekednek az egyik szigetről a másikra. Eközben hangos lármát csapnak, 
ami a legtöbb látogató figyelmét felkelti. 


2. Orangután (Pongo pygmaeus). Kipusztulófélben lévő állatritkaság, az 
emberszabású majmok közé tartozik. Teljes állományát mindössze 2500- 
3000 példányra becsülik. A kifejlett állat 1.8 m magas, súlya elérheti a 90 
kg-ot is. A hím lényegesen testesebb, mint a nőstény. Hátulsó végtagjának 
hüvelykujján nincs köröm. A nőstény egész életében csak két vagy három 
utódot hoz világra; ezért is, nemcsak vadászata miatt csökken az 
állománya. Egyes állatkertekben sikeresen szaporítják, s volt rá példa, 
hogy néhány egyedet vissza is telepítettek a vadonba. Az állománynövelő 
kezdeményezés azonban csak részeredményhez vezetett, mert a kihelyezett 
állatok zöme szelíd volt, s könnyen áldozatul esett a különféle 
ragadozóknak. Borneó és Szumátra szigetén él. Többnyire az őserdők 
koronaszintjében tartózkodik. és csak ritkán mászik le a földre. Főleg 
gyümölcsöt és falevelet eszik. Neve maláj eredetű, orangután annyit jelent: 
"erdei ember". 


1. Fehérarcú csimpánz (Pan trogladytes verus). A csimpánzok között ez a 
legközönségesebb faj.  Emberszabású majom. A kifejlett állat 
felegyenesedve 1,6 m magas. Főleg gyümölcsöt, fiatal növényi hajtásokat, 
továbbá csigákat, rovarokat, madártojásokat, fiókákat fogyaszt. Egyszerre 
rendszerint egy, ritkán két utódot hoz a világra. Nyugat-Afrikában 
őshonos, főleg az őserdők fáin él, éjszakai pihenéséhez fészket épít. Gyors 
mozgású, 10-15 évig él. Egyes állatkertekben, hogy étvágyát, emésztését 
serkentsék, etetés előtt kevés vörös bort itatnak vele; igen tanulékony állat. 
A fiatal példány könnyen szelídíthető, idomítható, így például rövid időn 
belül elsajátítja, hogyan kell lavórból mosakodni, fésülködni, bögréből 
kamillateát inni, kefével falat tisztogatni, kartonlapra ecsettel festeni, 
labdázni, hintázni stb. Gondos ápolóját már messziről — 100-150 méterről — 
15 megismeri, s ragaszkodását hangos örömkiáltással, ugrándozással, 
ápolója átkarolásával fejezi ki. Ha feldühítik, minden keze ügyébe eső 
tárgyat az ellenségéhez hajít, sőt attól sem riad vissza, hogy hatalmas 
szemfogával összeharapdálja. A mérsékelt övek országaiban könnyen 
megbetegszik tüdőgyulladásban, tébécében. 


2. Gorilla (Gorilla gorilla). A legnagyobb testű és legerősebb 
emberszabású majomfaj. Kipusztulófélben lévő állományát mindössze 
500-1500 egyedre becsülik. Felegyenesedve 1, m magas, súlya 150-300 
kg között van. Egyszerre rendszerint csak egy utódot hoz világra. Közép- 
Afrika síkvidéki őserdőiben őshonos; növényevő. Életének legalább 9092- 
át a földön tölti. 15-30 egyedből álló csoportokban él, ezeket a 
közösségeket rendszerint egy erős, agresszív, legalább tízéves hím 
irányítja, vezeti. Egy-egy csoport kb. 40 km2-nyi területet birtokol. A 
csoportot vezető hím gyakran fitogtatja erejét. Ilyenkor egyik pillanatról a 
másikra ordítozni kezd, fagallyakat dobál a levegőbe, öklével mellkasát 
döngeti, tenyerével a földet üti. A fiatal gorilla könnyen szelídíthető. 


1. Háromujjú lajhár (Bradypus tridactylus). A majmokhoz nem sok köze 
van, noha kissé hasonlít azokra. Az ún. újvilági emlősök közé tartozik. 
Közép- és Dél-Amerikában őshonos. A kifejlett állat teste 52-54 cm, farka 
4 cm hosszú. Végtagja, melynek végén 3-3 hosszú, sarlószerűen ívelt 
köröm van, izmos, hosszú, függeszkedésre kiválóan alkalmas. 
Testhőmérséklete 25-33 "C között váltakozik, ami az emlősök között 
különlegesen alacsony. Ennek magyarázatát abban kell keresnünk, hogy a 
lajhár párás, meleg őserdőben él, és csak így képes elviselni környezetének 
klímáját. Növényevő, főleg faleveleket fogyaszt. Metsző- és szemfogai 
nincsenek, zápfogai azonban fejlettek. Egyszerre egy utódot hoz világra, 
kölykét hónapokig magával hordozza. Jó úszó. Életének nagy részét a 
magas fák koronaszintjén tölti. A fák törzsén, ágain biztonságosan, de 
lassan mozog. Kúszásának sebességét megmérték: óránként legfeljebb 1l,5 
km-t képes megtenni! 


2. Nagy hangyász medve (Myrmecophaga tridactyla). Sörényes 
hangyásznak is nevezik. A kifejlett állat teste 1,3 m. farka 60 cm hosszú, 
súlya 405 kg. Jellegzetessége, hogy feje csőszerűen megnyúlt, szája kicsi, 
fogai egyáltalán nincsenek, ezért harapásra, rágásra képtelen. Bozontos, 
durva tapintású szőrzete néhol 40 cm hosszú. Rovarevő. Elsősorban 
termeszeket, hangyákat és azok tojásait fogyasztja. Rendkívül jó szaglása 
segíti a táplálékkeresésben. Ha például termeszvárra, bolyra bukkan, erős 
karmaival felhasítja annak oldalát. A meglepett, fürge rovarok ilyenkor 
ezrével tódulnak a nyíláshoz, ahol már várja őket hosszú, ragadós 
nyelvével a hangyász. Tömegesen tapadnak rá a rovarok. Ha az állat úgy 
érzi, több hangya már nem fér a nyelvére, visszahúzza a szájába, és lenyeli 
a zsákmányt. Ezután újra visszadugja nyelvét a bolyba, mindaddig, míg jól 
nem lakik. Rendszerint egy utódot hoz a világra, kicsinyét a hátán 
hordozza. Dél-Amerikában, — Paraguayban —— őshonos. — Rendszerint 
magányosan jár, állandó tartózkodási helye nincs. Békés természetű, de ha 
megtámadják. felágaskodik, és karmos végtagjaival védekezik. 


1. Tarajos sül (Hystrix cristata). Vannak, akik tüskés külseje miatt óriás 
sünnek nézik. Ez tévedés, mert a Magyarországon is őshonos sünhöz 
semmi köze sincs, erre már a nevében szereplő I betű is utal. A kifejlett 
állat teste 65, farka 10-11 cm hosszú. Zömök és robusztus termetű állat. 
Tüskéit — melyek néha a 40 cm hosszúságot is meghaladják — védekezés 
alkalmával felmereszti, s velük emberen, állaton egyaránt fájó sebet ejthet. 
Növényevő; főleg dudvát, bogáncsot, gyökereket, fakérget és gyümölcsöt 
fogyaszt. Egyszerre rendszerint 2-4 utódot hoz a világra. A Földközi-tenger 
partvidékének egyes országaiban-például Tunisz, Algéria — őshonos, de 
sehol sem gyakori. Magányosan él, A forró nappalokat többnyire földbe 
vájt üregekben tölti, csak éjjel mozog. Ezt az életritmust az állatkertekben 
15 megtartja: a sülök nappal rendszerint összebújva alszanak, nemigen 
mozognak. Elhullajtott, kitépett tüskéje a horgászoknak kincset ér, mert 

mint érzékeny "úszóka", a horgászatban nagyszerűen fölhasználható. 


2. Tengerimalac (Cavia porcellus). A név megtévesztő, mert semmi köze 
sincs a disznófélékhez a patáskörmű rágcsálók közé tartozik. A kifejlett 
állat teste 20-25 cm hosszú. A mellső végtagokon 4-4, a hátulsón 3-3 ujj 
található. Az állat érdekes sajátossága, hogy testhőmérséklete magas, 37,8- 
39,5 "C között váltakozik. Percenként 100-150 alkalommal vesz levegőt. 
Testét tömör szőrzet fedi, mely csak a lábain és az ujjain ritkul meg. 
Többféle színváltozata ismert, az ősi típus világos, vadas barna. 
Növényevő: főleg füveket, gabonamagvakat, gumókat, gyümölcsöt 
fogyaszt. Egyszerre 1-2 utódot hoz a világra. Dél-Amerikában őshonos. 
Eredeti lelőhelyén a bozótos cserjéseket, fátlan pusztaságokat lakja. A 
bennszülött indiánok már évezredekkel ezelőtt megszelídítették, és 
kunyhóik közelébe szoktatták. Húsát őshazájában fogyasztják. Nemcsak az 
állatkertek, hanem a terraristák és az orvoskísérleti laboratóriumok is 
tartják. szaporítják. 


VII. tábla 


1. Aguti (Dasyprocta aguti). Arany nyúlnak is nevezik. Csülkösujjú 
rágcsáló. A kifejlett állat 350 cm hosszú, 1,5 cm-es csökevényes farka van. 
Feje kissé a nyúléra emlékeztet, azzal a különbséggel, hogy ennek nincsen 
olyan nagy füle. Növényevő. Főleg fiatal hajtásokkal, földre hullott 
gyümölcsökkel, magvakkal táplálkozik. Egyszerre rendszerint 1-2 utódot 
hoz a világra, s az állatkertekben is könnyen szaporodik. Dél-Amerikában 
— Brazíliában — a folyóvölgyek környékén őshonos. Magányosan él. 
Vackát leginkább korhadt fák üregében rendezi be. Félénk természetű. Ha 
veszély fenyegeti — például jaguár vagy óriáskígyó —, gyorsan menekül. 


2. Európai hód (Castor fiber). Ez a veszélyeztetett, ritka állat Európa 
legnagyobb rágcsálója. A kifejlett példány teste 90 cm; farka 30-32 cm 
hosszú, súlya 18-30 kg. Csupasz farkának, amely péklapátszerűen lapos, az 
úszásban van fontos szerepe. Végtagjai rövidek, a hátulsókon az ujjak 
között úszóhártya feszül. Bundája rendkívül sűrű, tömött. Növényevő: 
főleg növényi hajtásokat, vízinövényeket, gumókat és fakérget rágcsál. 
Egyszerre 2-3 utódot hoz a világra. Eurázsiában őshonos. Valamikor 
hazánkban is élt, ennek emlékét őrzi Hódmezővásárhely neve. Az NDK- 
ban, Lengyelországban, a Szovjetunióban, Norvégiában és Svédországban 
szigorúan védett állományai vannak. Kiváló "építőmester": az erdei szálfák 
törzsét körberágja, így dönti ki. A "kitermelt" fákkal, gallyakkal, mohával 
gátat épít a patakokon, s a megduzzasztott vízben — gallyakból — sajátságos 
"hódvárat" készít, víz alatti be- és kijárattal. 


3. Egyiptomi ugróegér (Jaculus jaculus). A kifejlett állat teste 16-17, 
viszonylag hosszú farka 20-21 cm hosszú. Szeme, füle nagy, mert főleg 
ezekkel tájékozódik az éj leple alatt. Mellső végtagjai mindössze 1-1,5 cm- 
esek, szinte csökevényesek, ezzel szemben a hátulsók nagyok, és 1-3 m-es 
ugrásokra is alkalmasak. Növényevő. Egyszerre 3-4 utódot hoz a világra. 
Észak-Afrikában — például Tunisz, Algéria — őshonos. Éjjeli állat, főleg a 
sivatagos részeken él. 


1. Aranysakál (Canis aureus). Közönséges sakálnak is nevezik. Keleten 
hasonló szerepet játszik a mesékben, mint nálunk a ravaszdi róka. 
Rendszertanilag a kutyafélékhez tartozik. A kifejlett állat teste 89-90 cm. 
bozontos farka 22-25 cm hosszú, súlya 8-10 kg. Végtagjai izmosak és 
hosszú futásra kiválóan alkalmasak. Naphosszat kóborol. hogy prédaihoz 
jusson; élelmes ragadozó. Ha bealkonyodik, hosszan, elnyújtva üvölt, így 
találnak egymásra a szélrózsa minden irányában csatangoló társak. Miután 
egy kisebb csapat összeverbuválódott, megkezdik közös vállalkozásukat, a 
csoportos hajtóvadászatot, például kisebb antilopokra. A bekerített vad 
aligha nyerhet egérutat a sakálok szűkülő gyűrűjéből. Vakmerő állat, mert 
még az emberi településeket is megközelíti, csak hogy zsákmányhoz — 
például baromfihoz — jusson. Ínséges időszakban még a dögöket is felfalja. 
Egyszerre 5-8 kölyköt hoz a világra. Elő-Ázsiában és Észak-Afrikában 
őshonos. Kisebb állománya Európában - például Jugoszláviában, 
Albániában és Görögországban előfordul. Alig száz éve Magyarországon is 
élt. Állatkertekben gyakori. 


2. Dingó (Canis dingo). Testnagysága a középtermetű német 
juhászkutyáéhoz hasonló. Teste 80-90 cm, farka 30-35 cm hosszú. Feje 
viszonylag nagy. izmos állkapcsa feltűnő. Rendszerint néhány egyed 
összeáll, majd így közösen vadászik. A kisebb rágcsálókat éppen úgy 
megtámadja, mint a birkanyájakat. Ínséges időben a dögökre is 
ráfanyalodik. Egyszerre rendszerint 3-4 utódot hoz világra. A dingó 
Ausztráliából ismert. Ami tényleges eredetét illeti, az  állattannal 
foglalkozó szakemberek többsége azt vallja, hogy valamikor az ember 
révén érkezett e földrészre. Az ősdingó valami primitív kutya lehetett. 
mely az idők folyamán elvadult az ausztrál pusztaságokon. A dingó 
nemcsak az őshonos ausztráliai állatokat — például az erszényes ördögöt —, 
hanem a farmerek állatállományát is megtizedeli. Állatkertben gyakori, 
könnyen szaporodik. Goromba természetű. kiszámíthatatlan. Nehezen 
szelídül, az ember társaságát nem kedveli. 


1. Ezüstróka (Vulpes fulva argentata). A Magyarországon is őshonos 
vörös róka kitenyésztett színváltozata. Ha nem is gyakran, de kint a szabad 
természetben — például Kanadában és Szibériában — is vannak sötét színű, 
ezüstösen csillogó egyedek. A kifejlett állat teste 70, farka 45-50 cm 
hosszú. Ragadozó: madarakat, kis emlősöket eszik. Prémesállat-tenyésztő 
farmokon hússal, májjal, tüdővel, tejjel, tojással és újabban tápokkal 
takarmányozzák. Egyszerre rendszerint 3-4 utódot hoz a világra. 
Tömegesen tenyésztik. A világhírű leningrádi prémaukción évről évre több 
tízezer ezüstrókaprémet vásárolnak a különféle országokból érkezett 
szűcsök. 


2. Sivatagi róka (Canis zerda). Ezt a kis termetű rókafajt fenneknek is 
nevezik. A kifejlett állat teste 45, farka 20 cm hosszú. Feltűnő sajátsága, 
hogy füle — a fejhez viszonyítva — nagy. Ragadozó. Főleg kis emlősöket — 
például ugróegeret -, továbbá madarakat, gyíkokat, rovarokat eszik. 
Egyszerre rendszerint 2-3 utódot hoz a világra. Állatkertekben is jól 
szaporodik. Észak-Afrikában és Elő-Ázsiában őshonos. Mint azt a neve is 
elárulja, sivatagos, pusztai környezetben él. Alkonyattájban ébred, éjjel jár 
zsákmánya után. A forró nappalokat föld alatti üregekben, árnyékot adó 
sziklák tövében tölti. Hallása kitűnő. Ha fiatalon esik fogságba, könnyen 
megszelídül. 


3. Foltos hiéna (Crocuta crocuta). A kifejlett állat teste 120-130, farka 34- 
35 cm hosszú. Jellemző és feltűnő sajátsága, hogy feje és nyaka között 
nincs átmenet. Válla mindig magasabban van, mint a medencéje. Ősi 
típusú állat. Ujjain jár — ugyanúgy, mint a kutya -, karmait nem tudja 
behúzni. Ragadozó, de inkább dögevő. s éppen e tevékenysége miatt 
rendkívül hasznos. Ugyanis a trópusi forróságban elhullott vagy más 
ragadozók által elejtett állattetemeket — a sakálokkal és keselyüűkkel 
közösen - rövid időn belül eltakarítja, felfalja. Fogazata, rágóizmai erősek, 
még a vastag csontokat is könnyen felaprítja. Egyszerre rendszerint két 
kölyköt hoz a világra. Dél- és Közép-Afrikában őshonos. 


1. Barnamedve (Ursus arctos). A mesekönyvek és a cirkuszok gyakori 
szereplője. Mi több, Berlin (NDK) és Bern (Svájc) városi címerében is 
barnamedve szerepel. Nagy népszerűségének régi gyökerei vannak 
valamikor őseink Európa-szerte medveközelségben éltek. A barnamedve 
teste 2,2-2 m. farka mindössze 8 cm hosszú, súlya 150-250 kg. de 
ismeretesek ennél jóval nehezebb példányok is. Mozgása lomha, 
imbolygásnak, dülöngélésnek tűnik, mert mindig az egyik oldalon lévő 
végtagját emeli fel, illetve teszi le a talajra. Ha szükséges, olyan gyorsan és 
kitartóan fut, hogy az embert is könnyen utoléri. Jól úszik és mászik fára. 
Noha eredeti természete szerint ragadozó — még a növendék marhát is 
könnyűszerrel kiemeli a havasi legelők karámjából-, fő táplálékát fiatal 
növényi hajtások, erdei gyümölcsök, gombák, rovarok, csigák adják, s ha 
módját ejti, a méhkaptárok lépjen is kifosztja. Ha mást nem talál, 
ráfanyalodik a dögre is. Télen, kora tavasszal hozza világra 1-2 bocsát, 
melyek nyakán gyakran fehér prémkoszorú, "örv" van. A Kárpátokban, 
Közép- és Észak-Amerikában őshonos. A fiatal medve játékos, barátkozó, 
jól beillik az állatóvodák közösségébe, az idősebb példány azonban 
kiszámíthatatlan, gyakran goromba — még gondozóját is életveszélyesen 
megsebesítheti. 


2. Jegesmedve (Thalassaretos maritimus). A jegesmedve kíméletlen és 
ügyes ragadozó. Az állatkertekben sem szelídül meg, ő az egyik 
legveszedelmesebb lakó. A kifejlett állat teste 230-240 cm hosszú. 
marmagassága 140-145 cm, súlya 500-600 kg. Főleg fókákat ragad el 
ezeket a tenger felől. úszva közelíti meg, miközben azok a parton 
sütkéreznek. Mivel jól úszik. a halak és vízimadarak állományát is tizedeli. 
Ha mást nem talál. megeszi a partra vetett delfintetemeket is. Bocsát a 
maga által készített jégbarlangban hozza világra. A csupasz újszülöttet 
bundájában melegíti, szoptatja. Az Északi-sarkkör világában őshonos. 


1. Örvös medve (Selenarctos tibetanus). A kifejlett állat teste 170 cm 
hosszú, súlya 120-140 kg. Az elülső végtagok előtt, a nyak alsó felületén V 
alakú, világos — rendszerint fehér — folt látható, melyet örvnek is neveznek. 
A nyak két oldalán — a vállak magasságában — feltünő szőrkoszorút, 
"gallért" visel. Ragadozó, de nagyon sok növényi táplálékot — fiatal 
hajtásokat, magvakat, gyümölcsöket — is eszik. Rendszerint 1-2 bocsot hoz 
évente a világra. Közép- és Dél-Ázsiában — így például Észak-Indiában, 
Kasmírban, Tibetben — őshonos. Leginkább az erdős hegyoldalakat lakja; a 
Himalájában felhatol a 4000 méteres magasságokba is. Kitűnően mászik 
fára, gyakran a koronaszinten épít magának fészket. Állatkertekben és 
cirkuszokban gyakori. Rendkívül izmos, erős és goromba természetű állat. 
Az egyik állatkertben megtörtént, hogy egy idősebb hím örvös medve 
addig erőlködött, míg csak a rácsokat szétfeszítve, be nem tört a 
szomszédos ketrecbe. ahol növendék barnamedvék voltak elhelyezve. A 
felbőszült állat valamennyi medvét percek alatt szétmarcangolta. 


2. Mosómedve (Procyon lotor). Neve nagyon találó, mert a mancsába 
kerülő anyagokat — legyen az táplálék, fa- vagy kődarab — rögvest a vízhez 
viszi, és ott alaposan megdörzsöli, "megmossa". A kifejlett állat teste 65, 
farka 25 cm hosszú. Noha alaptermészete a ragadozás, inkább 
mindenevőnek ismerjük. A kis emlősöket éppen úgy elfogyasztja, mint a 
madarakat és azok tojásait, gyümölcsöket, fiatal hajtásokat, magvakat. Ha 
emberi települések közelében él, még a szemétlerakodó helyeket is 
felkeresi, és fényesre kinyalogatja a kidobott konzervdobozokat. Csak jó 
időben jár tápláléka után, ha szél és hideg van, netán esik az eső, ki sem 
mozdul jól bélelt odújából. Egy-egy alkalommal 1-2 utódot hoz a világra. 
Észak-Amerikában — egészen Panamáig — őshonos. Négy évtizeddel ezelőtt 
Németországba is betelepítették, ahol megtalálta életfeltételeit, és 
elszaporodott. Többnyire magányosan él. Prémje értékes, húsát az indiánok 
különösen sokra becsülik. 


1. Vörös macskamedve (Ailurus fulgens). Az 1971-ben Budapesten 
megrendezett Vadászati Világkiállításon két macskamedvét láthatott a 
magyar közönség. Nagy népszerűségnek örvendtek, ketrecükhöz alig 
lehetett odaférni, annyi volt a kíváncsi néző. A kifejlett példány teste 60 
cm, bozontos farka 50 cm hosszú. Teste kissé a mosómedvére hasonlít, de 
színezetben eltér attól. Zápfogai nagyok és gumósak, ami azt bizonyítja, 
hogy nemcsak ragadozó életmódot folytat, hanem a növényi táplálékot — 
így például a  bambusznád fiatal hajtásait, leveleit, továbbá a 
gyümölcsöket-sem veti meg. Egyszerre [I-2 utódot hoz a világra. A 
Himalája keleti részének háborítatlan, sűrű erdőségeiben őshonos. 
Többnyire a fákon tanyázik, vagy faodúkban, sziklarepedésekben pihen. 
Párosával vagy kisebb létszámú családokban él. Közösségei összetartanak, 
ritkán civakodnak. Ha menekülni kényszerül, hatalmas ugrásokkal, 
szökellésekkel távolodik üldözőjétől. Nappal és éjjel egyaránt mozog, ha 
elfárad, néhány órás pihenőt tart. 


2. Bambuszmedve (Ailuropus melanoleucus). Nagy pandának vagy fekete 
vállú medvének is nevezik. Ez a rendkívül ritka, értékes állat már 
számtalanszor szerepelt a szak- és napisajtóban, a tévéadásokban. A 
hatvanas évek végén például, amikor a gondos előkészítő munka ellenére 
sem sikerült "házasságot" kötni a moszkvai állatkertben élő arának An- 
Annak — a londoni állatkert magányos vőlegényével, Csi-Csivel. Így a 
várva várt szaporulat is elmaradt. Ez idő szerint mintegy 30 
bambuszmedve látható a világ állatkertjeiben. A kifejlett állat 150 cm 
hosszú. Ragadozó és vegyesevő egy személyben. Legfőbb táplálékát a 
bambusznád fiatal hajtásai és levelei jelentik, de megeszi a gyümölcsöket, 
madarakat, azok tojásait, a kisebb hüllőket és emlősöket is. Megfigyelték, 
hogy a nap 24 órájából legalább 10-12 órán át táplálkozik. Egyszerre 
rendszerint csak egy utódot hoz a világra. Eddig - mesterséges 
körülmények közt — csak a pekingi állatkertben szaporodott. Kína 
délnyugati területein (Kelet-Tibet), a nehezen megközelíthető erdőkben 
őshonos. 


XIV. tábla 


1. Foltos petymeg (Genetta genetta). A cibetmacska alakúak közé tartozik, 
körülbelül akkora, mint a mi házimacskánk. A kifejlett állat teste 55, farka 
424 cm. Feje kicsi, arcorra hegyes, megnyúlt, végtagjai rövidek. Ragadozó. 
Főleg az apró rágcsálókat, madarakat és azok fiókáit ejti zsákmányul, de ha 
mást nem talál, rovarokkal, csigákkal is beéri. A tyúkólak lakóira éppoly 
nagy veszélyt jelent, mint hazánkban a görény vagy a nyest. Egyszerre 3-4 
kölyköt hoz a világra. Az anya gondosan neveli és elszántan védelmezi 
őket. Állatkertekben is könnyen szaporítható. Spanyolországban, Észak- 
Afrikában — például Algériában — őshonos. A nappalt rendszerint alvással 
tölti, és csak alkonyatkor ébred. Az éj leple alatt kóborol, vadászik. A 
földön és a fák ágain egyaránt kitünően és gyorsan mozog. Sík vidéken és 
a hegyekben egyaránt megtalálható. Végbélnyílásánál bűzmirigyeket visel, 
s azoknak rendkívül kellemetlen szagú váladékával vonja meg élőhelyének 
határát. 


2. Hiúz (Lynx lynx). Kecses teste kifejlett korban 120, farka 20 cm hosszú, 
súlya 28-30 kg. Füle feltűnő, mert hosszúkás, hegyes, és a végén fölfelé 
álló, fekete szőrpamacs van. Pofája jobb és bal oldalán szakállszerű 
"barkók" csüngnek. Több színváltozata ismert. Erős, messzire hallatszó, 
rikácsoló hangja van. Ragadozó. Ha éhes, minden nála kisebb, gyengébb 
állatot — például fácánt, süketfajdot, mókust, mormotát, nyulat stb. — elkap. 
Söt még a zergét, az őzet és a szarvast is megtámadja. Zsákmányát lesből, 
3-4 "méteres ugrásokkal ejti el. Hosszú futásra, kitartó üldözésre 
alkalmatlan, mert hamar kifárad. Egyszerre 2-4 kölyköt hoz a világra, 
rendszerint valami elhagyott borzkotorékban, nagyobb szikla alatti 
üregben. Az újszülöttek vakok, ha felcseperednek, még 1-2 évig anyjuk 
közelében maradnak. Európában, Ázsiában és Észak-Amerikában őshonos. 
A Magas-Tátrában is él néhány példány. Főleg a magas hegyek sziklás, 
erdős részeit kedveli, a lakott települések környékét elkerüli. Rejtett 
tanyáját — mely rendszerint a sűrű bozótban van — nagy ugrásokkal közelíti 
meg, nehogy áruló nyomot hagyjon maga után. 


1. Gepárd (Acinonyx jubatus). Feltűnően kecses, karcsú teste 130, farka 75 
cm hosszú. Feje, füle kicsi, végtagjai hosszúak. Ragadozó. Zsákmányát 
rendszerint üldözéssel kapja el. Főleg antilopokat, gazellákat, fiatal 
zebrákat zsákmányol. Amikor kiszemelt prédáját üldözi, sebessége elérheti 
a 110 km/órát is, ami a szárazföldi állatok között rekordnak számít! Ha a 
kiválasztott állatot 500 m-en belül nem kapja el, felhagy az üldözéssel, 
mert kifárad. Az is gyakori, hogy zsákmányát magas fáról szemeli ki, 
ahonnan óvatosan lemászik, majd rohamra indul. Egyszerre 2-3 utódot hoz 
a világra. Mesterséges körülmények között csak elvétve szaporodik. 
Közép-Afrikában és bélÁzsiában őshonos, főleg a szavannás pusztaságokat 
lakja. A fiatalon befogott gepárd könnyen szelídíthető. Az idomított 
példány különösen hasznos vadászatoknál. Ez a tulajdonsága már több ezer 
éve ismert Indiában és Afrikában, ahol hosszú időn át szinte főúri 
előjognak számított a gepárddal való vadászat. Ilyenkor az idomított állat 
fejére bőrsapkát húztak, majd kocsival kivitték a terepre. Ha sikerült 
valamilyen nemes vadat megpillantani, a gepárd fejéről levették a sapkát, 
és a vad után eresztették. 


2. Jaguár (Panthera onca). Az oroszlán és a tigris után ez a legnagyobb 
nagymacskaféle. A kifejlett állat teste 150, farka 70 cm hosszú, súlya 
meghaladja a 100 kg-ot. Állományában nemcsak pettyes, hanem fekete 
színváltozat is előfordulhat. Rendkívül izmos állkapcsa és közepesen 
hosszú végtagjai vannak. Ragadozó. Ha zsákmányról van szó, nem 
válogatós. A szarvast, az agutit, a majmot éppúgy elkapja, mint a 
madarakat. Sőt ha más nem adódik, a halak. gyíkok és kígyók állományát 
is "megtizedeli. Kitűnően lát és hall. Szaglása, mint általában a 
macskaféléké. gyenge. Egyszerre 2-3 utódot hoz a világra. Dél- és Közép- 
Amerikában őshonos. Egyaránt jól mozog a szárazföldón. a fákon és a 
vízben. Leginkább a csendes vízfolyások partján, az őserdők szélén. a 
magas fűvel borított területeken tanyázik. Egyes indián törzseknél a bátrak 
sportjának számít tőrrel vadászni jaguárra. 


1. Puma (Puma concolor). A nagymacskák közé tartozik. A kifejlett 
állatok nagysága különféle környezetekben nem egyforma. A hegyekben 
élő típus — farokkal együtt — 2,5 m hosszú és 100-110 kg súlyú. Ezzel 
szemben a síkságokon előforduló példányok lényegesen kisebbek, 
mindössze 1,5 m hosszúak és 50-60 kg súlyúak. A rendszertannal 
foglalkozó szakemberek több mint egy tucat színváltozatát különböztetik 
meg. Ragadozó. A hegyekben élő puma, ha a zsákmányszerzés úgy 
kívánja, felhatol az örök hó birodalmába is. Ha megszerzett prédáját 
egyszerre nem fogyasztja el, a maradékot nem hagyja magára, hanem 
elrejti, és arra rendszeresen visszajár. Egyszerre 2-3 utódot hoz a világra. 
Észak-, Közép- és Dél-Amerikában egyaránt őshonos. Különösen kedveli 
az erdőszéleket, sziklás magaslati pontokat, ahonnan belátja a környéket. 
Az olyan területeket keresi, amelyek távol esnek a vizektől, ahol nem 
fenyeget áradások veszélye, ugyanis csak végszükség esetén úszik. Egy 
hím állatnak kb. 60 km2 területre, élettérre van szüksége. A szomszédos 
hímek mindig tiszteletben tartják egymás területét, és vizelettel, fába 
karmolt jelekkel jelölik meg birodalmuk határát. 


2. Oroszlán (Panthera leo). Az állatok királyának is nevezik, s erre a névre 
annyiban rászolgál, hogy a szárazföldi ragadozó emlősök között a 
legnagyobb. A kifejlett hím teste 180, farka 80 cm hosszú, súlya 180-200 
kg. A nőstény kb. egyharmaddal kisebb. A hím tarkóját, nyakát, vállörvét 
hosszú szőrű, sötétbarna sörény övezi. Végtagjai erősek. Legfőbb 
táplálékát a közepes nagyságú antilopok és zebrák adják. Rendszerint 
csoportosan vadászik. Egy vizsgálat szerint az oroszlánok által 
zsákmányolt állatok fele gnú, a többi a zebrák, gazellák, kafferbivalyborjúk 
és zsiráfok közül kerül ki. 3-4 oroszlánra kb. 1000 növényevő (gnú, zebra 
stb.) jut. Egyszerre 3-4 utódot hoz a világra. Közép- és Dél-Afrikában 
egyaránt őshonos. Alkonyatkor és éjszaka vadászik, a nappalt többnyire 
árnyat adó fák tövében heverészve tölti. Könnyen szelídíthető, cirkuszi 
mutatványok bemutatására kiválóan alkalmas. 


1. Királytigris (Panthera p. tigris). Bengáliai tigrisnek is nevezik. Sokkal 
közönségesebb és az állatkertekben is gyakrabban látható, mint rokonai, az 
ún. nyugati, szunda- vagy szibériai tigris. A kifejlett állat teste 230 cm, 
farka 80 cm hosszú, súlya 120-170 kg. Szőre rövid és tömött. Teste 
lényegesen nyújtottabb és hajlékonyabb, mint az oroszláné. Ragadozó. A 
kiszemelt zsákmányt (szarvast, bivalyt) rendszerint magas fűben, nádasban 
óvatosan, a legnagyobb csendben — 10-25 méternyire — megközelíti, majd 
gyors rohammal ráront, a hátára ugrik, és átharapja nyakcsigolyáit. 
ütőereit. Mivel fáradékony. kitartó üldözésre alkalmatlan. Látása éles. 
hallása jó, szaglása azonban rendkívül gyenge.  Kelet-Indiában, 
Bangladesban — ahol őshonos -— ritkán az embereket is megtámadja. 
Minden évben vannak áldozatai. Egyszerre rendszerint 2-3 utódot hoz a 
világra. Egy-egy hímnek - és a hozzá tartozó nőstényeknek — 60-600 km2- 
nyi élettérre van szüksége. 


2. Leopárd (Panthera p. pardus). Noha lényegesen kisebb, mint az 
oroszlán vagy a tigris — a kifejlett állat teste mindössze 1,35 m hosszú. 
farka 70 cm-es -, éppen olyan veszélyes, mint azok. Sokoldalú állat 
kitűnően fut, ugrik és úszik. Ragadozó. A zsákmány nagyságát tekintve 
nem válogatós. Az egér nagyságú állatot éppen úgy megeszi, mint az 
ivarérett zebrát. Magányosan él. Többnyire éjjel vadászik. látása kitűnő. Ha 
megfelelő prédát észlel a közelben, óvatosan a nyomába szegül, majd jól 
irányzott ugrással a hátára veti magát, s átharapja áldozata nyakcsigolyáit, 
ütőereit. Az is előfordul, hogy fáról vetődik rá áldozatára. Egyszerre két, 
három utódot hoz a világra. Közép- és Dél-Afrika füves szavannáin 
őshonos. Bőrét, prémjét a szűcsipar sokra értékeli. Ezért — főleg a 
bennszülött orvvadászok tevékenysége miatt — állománya még a 
természetvédelmi területeken, nemzeti parkokban is megcsappant. Ma már 
arra ií5 van példa. hogy azokat a gazdag nőket, akik leopárdbundát 
csináltatnak. nyilvánosan megróják a külföldi napisajtóban, tévéadásokban. 
Az ilyen megszégyenítő akciókkal is védeni kívánják a leopárd zsugorodó 
állományát. 


1. Afrikai elefánt (Loxodonta africana). Az ormányosok rendjébe tartozik. 
Az állatkertekben ritkábban látható, mint indiai rokona. Lényegesen 
nagyobb, robusztusabb teste van — marmagassága 3,4-4 m. Füle is nagyobb 
(ennek segítségével többet tud párologtatni, s ez hűti testét a trópusi 
forróságban). Hosszú és súlyos agyara (2-2,5 m, 50-90 kg/db) rendkívül 
értékes. Vastag és ráncos bőre szürke színű. Rendszerint hajnalban és 
alkonyatkor táplálkozik. Növényevő. Főleg a fák leveleit, fiatalabb ágait és 
a szavannák füvét fogyasztja. Afrikában — a Szaharától délre — a nagy 
kiterjedésű síkságokon, az őserdők szomszédságában fordul elő. Általában 
négyévenként hoz a világra egy-egy utódot. Átlagos életkora 60-70 év. 15- 
50 egyedből álló közösségekben él, s a nőstények csak ivarérettségük 
idejéig tűrik meg maguk közt a hímeket. A csoportot rendszerint egy 
tapasztalt, erős nőstény vezeti. 


2. Indiai elefánt (Elephus maximus). Az állatkertek egyik 
legjellegzetesebb lakója, az ormányosok rendjébe tartozik. A kifejlett állat 
teste 3.5 m, ormánya 2, farka 1,5, marmagassága 3,2 méter, súlya 3000- 
3500 kg. Homlokán két feltűnő, nagyméretű dudor látható, mely más 
elefántfajnál nem fordul elő. Vastag bőrén csak itt-ott lengedezik egy-egy 
szőrszál. Füle kisebb, agyara rövidebb és könnyebb, mint az afrikai 
elefánté. Növényevő, főleg a fák lombleveleit és a magasra növő füveket 
eszi. Táplálékát izmos ormányával ragadja meg, és azzal juttatja a szájába. 
Ugyancsak az ormányával szívja fel a vizet, és fújja a szájába. Egyszerre 
akár egy vödörnyi vizet is felszívhat az ormányába. Hosszú ideig — 660- 
670 napon át — vemhes, és csak egy utódot hoz a világra. A budapesti 
Állatkertben már sikerült szaporítani. Dél-Ázsiában — így például Indiában, 
Bangladesban, Burmában, Laoszban, Kambodzsában, Vietnamban — 
őshonos. Főleg az erdős, ligetes részeket kedveli. A felsorolt országok 
többségében munkára is befogják, így például farönkök szállítására. Arra is 
van példa. hogy tigrisvadászatokon "élő járműként" használják. 


ki 


1.  Tapír (Tapirus terrestris). — Az  orrszarvúfélék rokona, a 
legközönségesebb és az állatkertekben leggyakrabban látható. ősi emlős 
faj. A kifejlett állat teste 190, kurta farka 9 cm hosszú. Feje keskeny, 
hosszan megnyúlt, a vége ormányszerű. Növényevő: főleg fiatal hajtásokat, 
gyökereket, gumókat eszik, de alkalomszerűen csigákat, rovarokat is 
fogyaszt. Egyszerre rendszerint 1-2 utódot hoz a világra. Az újszülött 
testének két oldalát négy sorba rendeződött, világos foltok tarkítják. 
Állatkertben 15-20 évet is megélhet, sőt Frankfurtban 30 évig gondoztak 
egy példányt. Dél-Amerikában — főleg Brazíliában — őshonos. A sűrű 
erdőket, mocsaras ingoványokat kedveli. Rendszerint magányosan 
kóborol. A nappalt jól rejtett mélyedésekben tölti, alkonyatkor, éjjel és 
hajnalban keresi táplálékát. Ilyenkor van a legnagyobb biztonságban a 
jaguároktól, pumáktól, melyek rendszeresen tizedelik — különösen a fiatal 
példányok — állományát. Az is előfordul, hogy a vízben élő kajmánok 
ragadnak el egyet-egyet közülük. 


2. Kéttülkű orrszarvú (Diceros bicornis). Fekete orrszarvúnak is nevezik. 
A kifejlett állat teste 340, farka 60, marmagassága 160 cm. Nevét onnan 
kapta, hogy orrhátán két, hegyes végű tülköt visel, melyeknek nincs 
csontos alapja, mint például a szarvasmarha szarvának. Vastag bőre 
csupasz, ráncosan redőzött. Növényevő. Főleg a szavannák bokrainak és 
fáinak leveleit, hajtásait, vékony ágait tépi le. Egyszerre rendszerint egy 
utódot hoz a világra. Közép- és Dél-Afrikában — például a Csád tó mellett 
— őshonos. Általában magányosan, ritkán párosan, máskor 4-10 egyedből 
álló csoportokban él. Bernhard Grzimek világhírű zoológus és Afrika- 
kutató becslése szerint mintegy 7-10000 példányra tehető jelenlegi 
állománya. Sajnos, ma már vannak olyan területek, ahol teljesen kiirtották. 
Robusztus teste ellenére meglepően könnyedén mozog. fut. Megközelítése 
kint a vadonban állatnak. embernek egyaránt veszélyes. Még az 
oroszlánnal is könnyen elbánik, hegyes tülkével felnyársalja. Ennek 
ellenére a fiatalon befogott, netán állatkertben született példány 
megszelídíthető. 


1. Varacskos disznó (Phacochoerus aethiopicus). A világhírű Brehm- 
sorozat egyik kötetében a következő olvasható róla: "Afrika a hazája a 
legcsinosabb sertésféléknek, a bojtosfülű disznónak, de ugyancsak ott 
honos a sertésfajok legrútabb képviselője is — a varacskos disznó!" Ez az 
elmarasztaló vélemény talán kissé túloz. A kifejlett állat teste 145, farka 45 
cm hosszú. Feltűnő sajátsága, hogy szeme alatt 3-3 dudorszerű kinövés 
látható, és szájából — jobb és bal oldalon — hatalmas agyarak törnek elő. 
Főleg növényeket — különféle füveket, gyökereket, gumókat -— és 
rovarokat, férgeket eszik, de a dögökre is rámegy. Szaglása kitünő. 
Miközben táplálékát kitúrja a földből, mellső végtagjának csuklójára 
ereszkedik, majd testének teljes súlyával és agyarával — mint valami ekével 
— valósággal felszántja a talajt, hogy az ott lévő gumókat kitúrja magának. 
Szapora állat. A  Zambézi völgyében végzett vizsgálat során 
megállapították, hogy a kocák 7090-a vemhes volt. Egy-egy nőstény 
egyszerre 3-4 utódot hoz a világra. Ennek ellenére túlszaporodásával soha 
nem kell számolni. A malacoknak ugyanis több mint 759o-a elpusztul, 
mielőtt még felcseperedne. Egy részük az esős, monszunos időszakban a 
mocsarak vizébe fullad. a többieket oroszlánok, leopárdok és sakálok tépik 
szét. Közép-Afrikában az őserdők szélén, ingoványos helyeken őshonos. 


2. Örvös pekari (Pecari tajacu). A sertésfélék egyik családjába tartozik, 
vagyis rokona a nálunk is őshonos vaddisznónak. A kifejlett állat teste 90, 
farka mindössze 2 cm hosszú. Feje rövid, teste izmos, végtagjai vékonyak, 
alkalmasak a kitartó futásra. Feje mögött, a nyakán vékony, fehér örve van 
— innen származik a neve is. Gyomra összetett, víztartó részei a tevéére 
emlékeztetnek.  Szaglása kitűnő. Főleg növényeket - gumókat, 
vadhagymákat, gyökereket, friss hajtásokat, gyümölcsöket — eszik, de 
mellékesen elfogyasztja a rovarokat, csigákat, férgeket is. Egyszerre 
rendszerint 1-2 malacot hoz a világra. A nősténynek csupán két 
csecsbimbója van. Amerikában őshonos:  50-100 egyedből álló 
csoportokban él. Hátán bűzös váladékú mirigyek vannak; a közösség tagjai 
ennek szagáról ismerik fel egymást. 


1. Zebra (Eguus burchelli), más néven tigrisló. Vadló faj. A kifejlett állat 
marmagassága 1,3 méter, súlya 280-300 kg. Növényevő, legfőbb táplálékát 
a szavannák fűállománya adja. Ha túl hosszú a száraz időszak, és a 
monszun késik, állományát megtizedeli az éhség és a szomjúság. 
Rendszerint egy, ritkábban két csikót ellik egyszerre. Méghozzá az esős 
évszak kezdetén, hogy a dús legelőn a csikók megerősödjenek. A több száz 
egyedből álló zebraménesek kisebb családokból (ezekben 6-7 egyed van) 
állnak. Kelet-Afrikában őshonos. Egyes nemzeti parkok területén 10 km2- 
re 40-42 zebra jut. Gyakran előfordul, hogy állományába gnúk is 
keverednek. Mozgása gyors, de nem kitartó. Ha oroszlán közelít, a zebrák 
azonnal figyelmeztetik egymást patáik hangos dobbantásával. Ha idejében 
észlelik a veszélyt, élénk galoppozással elmenekülnek. Ennek ellenére — 
főleg a zebracsikók -— tömegesen esnek az oroszlánok, leopárdok 
áldozatául. Megfigyelték, hogy az oroszlán az elejtett zebrának nem a 
húsát fogyasztja el először, hanem növényi bélsárral telített beleit, továbbá 
a máját, lépét. Ily módon pótolja ugyanis az oroszlán a szervezete számára 
oly fontos vitaminokat (például a B- és C-vitamint). 


2. Törpeló vagy póni (Eguus caballus). Aligha akad olyan állatkert, ahol 
póni lovakat ne tartanának. A legtöbb helyen a gyerekek kedvencei közé 
tartoznak, mert kiskocsikat húznak, máskor lovagolni lehet rajtuk. De 
nemcsak az állatkertekben láthatók, hanem a cirkuszok porondjain is 
szerepelnek különféle mutatványokkal. Nyugat-Európában számos 
törpelófajta — így például a norvég, izlandi, shetlandi póni — ismert. Ezek a 
típusok állnak legközelebb az ősi, kis termetű vadlovakhoz.. Ezt bizonyítja 
az is, hogy az időjárás viszontagságait jobban tűrik, s a betegségekkel 
szemben ellenállóbbak. mint a nagy értékű telivérek. A törpelovak között 
vannak egészen kis termetű, 60-65, sőt 50 cm marmagasságú. 60-30 kg 
súlyú egyedek is. Teherbírásuk bámulatos. Néhány évtizede az angliai 
szénbányákban gyakran befogták őket csillék vontatására. Növényevők. 
Mesterséges telepítés révén ma már szinte az egész világon elterjedtek. 


1. Törpe víziló (Choeropsis liberiensis). Rendkívül ritka, becses állatkerti 
emlős. Mint neve is utal rá: kis termetű. A kifejlett állat teste 150, farka 17 
cm hosszú, súlya 250-300 kg. Feje szinte minden átmenet nélkül 
kapcsolódik gömbölyded és csupasz testéhez, csak néhány rövid és erős 
szőrszálat fedezhetünk fel rajta, leginkább a felső ajkán. Növényevő. 
Elsősorban a fiatal hajtásokat, a bokrok, fák leveleit, gumókat, gyökereket 
és a földre hullott gyümölcsöket fogyasztja. Egyszerre rendszerint egy 
utódot hoz a világra. Néhány állatkertben — így például Budapesten is — 
már szaporodott. Nyugat-Afrikában — Sierra Leonéban, Libériában és az 
Elefántcsontparton — őshonos. A nílusi vízilóval ellentétben nem a 
folyókban, hanem a mocsaras, ingoványos őserdőkben él. Lelőhelyén a 
nappalt növényekkel jól álcázott részeken, sáros mélyedésekben tölti, csak 
alkonyatkor bújik elő, és az éj leple alatt mozogva táplálkozik. Hangja 
olykor röfögésre, máskor bőgésre emlékeztet. 


2. Nílusi víziló (Hippopotamus amphibius). Aligha akad olyan ember, aki 
ne ismerné ezt a hatalmas testű vízi emlőst. Kifejlett állapotban 400 cm, 
farka 45 cm hosszú, súlya 2000-2500 kg. Feje minden átmenet nélkül 
folytatódik a vastag nyakban. Hatalmasra nyitható szájában összesen 40 
fog van, s ezek közül az alsó állkapocsban lévő óriási, 40-50 cm nagyságú 
agyarak a legfeltűnőbbek, még a zárt ajkak közül is kiállnak. Teste csupasz 
és gömbölyded, könnyen lebeg a vízben. Rövid és vaskos végtagján 4-4 ujj 
van. Növényevő. Főleg vízinövényeket fogyaszt, de gyakorta kijár a partra, 
ahol a szántóföldi kultúrákat — például a kukoricát, a kölest — is 
megdézsmálja. Egyszerre rendszerint egy utódot hoz a világra. A budapesti 
Állatkert kellemesen langyos termálvizében már évtizedek óta szaporodik. 
Közép-Afrikában őshonos. A nappalt a lassú mozgású folyókban, 
holtágakban, tavakban tölti, éjjelre rendszerint a partra megy, de csak 800- 
1000 méternyire távolodik el a víztől. 120 egyedből álló csoportokban él. 


1. Recés zsiráf (Giraffa camelopardalis reticulata). Ha egy állatra azt 
lehet mondani, hogy nyakigláb, akkor erre minden bizonnyal. A 
zsiráfoknak összesen nyolc alfaját, változatát lehet megkülönböztetni, 
közülük a recés zsiráf az egyik legérdekesebb mintázatú. A kifejlett hím (a 
fejtetőig mérve) 5-5,5 m magas, marmagassága 2,5-3 m. Bojtos végű farka 
80-100 cm hosszú. Súlya 500-550 kg. Nyaka — mely 1,5-2 m hosszú - csak 
hét nyakcsigolyát foglal magába, vagyis ugyanannyit, mint az emberé. 
Mivel feje legalább 3 méterrel magasabbra emelkedik, mint a szíve, ezért a 
nyakát ellátó vérérnél egy sajátos felépítésű szabályozórendszere van, mely 
a vérnyomás mértékét a szükségletnek megfelelően növeli vagy csökkenti. 
A fejtetőn rövid, bőrrel bevont szarvcsonkokat visel, melyek sohasem 
tévesztendők össze a homlokdudorral. Növényevő és kérődző. 45 cm-re 
kiölthető nyelvével főleg az akácfélék leveleit, fiatal hajtásait tépi le. Ha 
inni akar, mellső végtatait szétterpeszti, és csak ezután hajtja fejét a 
víztükörhöz. Egyszerre egy utódot hoz a világra. Afrikában — Kenyában, 
Szomáliában — őshonos. Főleg a szavannás, ligetes részeket kedveli, ahol 
3-20 egyedből álló csoportokban kóborol. Galoppozás közben óránként 55 
km-es sebességre is képes. 


2. Okapi (Okapia johnstoni). Rendkívül ritka és értékes zsiráfféle, 
melynek létezéséről a szakemberek mindössze 1901 óta tudnak. A kifejlett 
állat teste 2-2,] m hosszú, marmagassága 1l,5 m, farka 40 cm. Feje 
megnyúlt, a hím homlokán két rövid, 3-4 cm-es szarvcsonkot visel. Nyaka 
közel sem olyan hosszú, mint a zsiráfé. Növényevő. Hosszú nyelve 
segítségével könnyen letépi a bokrok és a fák hajtásait, leveleit. Egyszerre 
egy utódot hoz a világra. Közép-Afrikában, a Zaire-i Köztársaságban 
őshonos. A sűrű, szinte áthatolhatatlan őserdők lakója; rejtőző életmóddal 
védekezik ellenségeivel szemben. Ha mégis összeakad velük, hátulsó 
végtagjainak erős rúgásaival támadja ellenfeleit. Sajnálatos módon a 
bennszülött lakosság gyakran vadássza jóízű húsáért, pedig szigorú állami 
rendelkezésekkel védik ritkuló állományát. 


1. Kafferbivaly (Synceros c. caffer). A bivalyok nemzetségének ez a 
legvadabb, legerősebb képviselője. A kifejlett állat teste 260, farka 80 cm 
hosszú, marmagassága 160-170 cm, súlya 700-800 kg. Erős szarvai 
valóságos "pajzsot" alkotnak a homlokán. Szarvának "terpesztése" 
meghaladhatja az 1 m-t is. Teste lényegesen zömökebb, izmosabb, mint 
más bivalyoké. Növényevő: a dús füvű legelőket, sással, náddal benőtt 
mocsarakat, ingoványokat kedveli. Egyszerre rendszerint csak egy 
borjúnak ad életet. A száraz időszak után ellik, így a borjú — mire önállóan 
kezd táplálkozni — dús legelőket talál. Kelet- és Dél-Afrika egyes részein, 
nemzeti parkokban őshonos. Többnyire 20-25 egyedből álló csordákban él, 
melyek élén egy-egy erős hím áll. Vadászatánál gyakran előfordult, hogy 
ha a lövés nem volt halálos, sebzetten a vadászra rontott, és őrjöngő 
dühében agyontaposta. Kiszámíthatatlan természete miatt állatkerti 
tartásánál nagyfokú elővigyázatosságra van szükség. 


2. Amerikai bölény (Bison bison). A tulok formájú állatok alcsaládjába 
tartozik, ugyanúgy, mint a kafferbivaly. A kifejlett hím teste 300, farka 65, 
marmagassága 170-180 cm, súlya 600-900 kg. Testét dús szőrzet borítja. 
Növényevő: a sztyeppek fűállományát legeli. Egyszerre rendszerint egy 
utódot ellik. Észak-Amerikában őshonos. Állományát a múlt század elején 
még 60 millióra becsülték, a fehér telepesek azonban a század végére 
majdnem kipusztították. Akik ezt a tömegmészárlást véghezvitték, csak az 
állatok bőrét és csemegének számító nyelvét vitték magukkal. A húst 
veszni hagyták. A bölények esztelen kiirtása a helybeli indián lakosság 
sorsát is megpecsételte. Elvesztették legfontosabb táplálékokat. a 
bölényhúst, így éhen pusztultak. vagy más vidékre vándoroltak. 
Napjainkban mindössze 50 000 példányra becsülik az amerikai bölények 
állományát. Rokona, a kisebb európai bölény (Bison bonasus). amely száz 
évvel ezelőtt Magyarországon is élt. ma már csak néhány területen, például 
Lengyelországban, a Szovjetunióban fordul elő a szabadban. Állományát 
1000 példányra becsülik. 


1. Jávorantilop (Taurotragus oryx). Nagy testű antilopféle. A kifejlett 
állat 300, farka 70 cm hosszú, marmagassága 180 cm, súlya 400-500 kg. 
Mind a hím, mind a nőstény vastag, csavart, szürke szarvpárt visel. 
Érdekes, hogy a tehén szarva rendszerint hosszabb, mint a bikáé. 
Növényevő. Főleg a szavannás területek fűféléit fogyasztja, de emellett 
letépi a bokrok, cserjék és fák leveleit, hajtásait i5. Egyes területeken a 
farmerek hasznosnak tartják a jelenlétét, mert megakadályozzák a bokrok 
elburjánzását, így a birkalegelők füves területe nem csökken. Egyszerre 
rendszerint egy utódot hoz a világra. Eddig számos állatkertben 
szaporodott. Afrikában, a Szaharától délre őshonos. 15-30 egyedből álló 
csordákban -— a gnúk és zebrák állományával elvegyülve — él. Ha veszély — 
például oroszlán — közelít, hatalmas ugrásokkal, galoppozással menekül. 
Afrikában és a Szovjetunióban már több évtizede foglalkoznak 
háziasításával. Ennek több oka is van : kitűnően elviseli a trópusi meleget, 
a szárazságot, aránylag könnyen szelídíthető, termete nagy, így nagy 
tömegű húst ad, azonkívül fejhető, teje értékes, nagy zsírtartalmú. 


2. Passzán (Oryx g. gazella). Az ún. nyársas antilopok közé tartozik. A 
kifejlett állat teste 200, farka 90 cm hosszú, marmagassága 120 cm. Feje 
megnyúlt, törzse erős, izmos. Vékony, finoman ívelt szarvpárja 100-120 
cm hosszú, alul kissé gyűrűzött. Növényevő, a köves, karsztos hegyoldalak 
sivár növényzetét fogyasztja. Mivel a száraz környezethez alkalmazkodott, 
vízigénye csekély; amire szüksége van, azt a növényekből és a hajnali 
harmatból fedezi. Egyszerre rendszerint egy utódot ellik. Dél- és 
Délnyugat-Afrikában őshonos. Kis létszámú - 6-8 egyedből álló — 
csoportokban él, egy-egy erős bika vezetésével. Bár gyors mozgású, 
ragadozó ellenségei elől nem minden esetben menekül, hanem bevárja 
támadóját. Ha vadkutya vagy gepárd közelít, fejét lehorgasztja, hegyes 
végű szarvát ellensége felé fordítja. Eközben orrlyukából levegőt présel ki, 
mely a port, a száraz leveleket felkavarja. A felszálló por szinte ködbe 
burkolja a testét, ami megzavarja az ellenfelet, s így az meghátrálásra 
kényszerül. 


1. Grant-gazella (Gazella granti) A kifejlett állat teste 120-130, farka 20- 
25 cm hosszú, marmagassága 90 cm. Erőteljesen fejlett szarva elérheti a 
70-75 cm-t is, így a leghosszabb valamennyi gazellafaj között. Termete 
kecses, végtatai megnyúltak, vékonyak -— gyors mozgásra kiválóan 
alkalmasak. Növényevő. Főleg füveket, fiatal hajtásokat és faleveleket 
eszik. Ha elegendő zöldhöz jut, nincs is szüksége ivóvízre. Egyszerre 
rendszerint egy utódot ellik. A végeláthatatlan szavannák világát soha nem 
hagyja el. Kelet-Afrikában — Kenyában, Ugandában, Tanzániában — 
őshonos. Ha ragadozó közelít, és azt észreveszi, rögtön a magasba ugrik, 
így figyelmezteti társait a veszélyre. Állományát leginkább a sakálok, 
hiénakutyák és gepárdok veszélyeztetik. Többnyire az a példány válik 
könnyű zsákmánnyá, mely elhagyja csapatát, és magányosan legelészik. 
Ha még idejében sikerül visszamenekülnie a többiekhez, úgy nagy 
valószínűséggel élve marad, mert az üldöző ilyenkor nyomot és célt 
téveszt. Egyes vadrezervátumok 10-10 km2-nyi területén 34-36 egyed 
található. 


2. Zsiráfnyakú gazella (Lithocranius walleri). Nem véletlenül kapta ezt a 
találó nevet, nyaka ugyanis feltűnően hosszú, ami a környezethez való 
alkalmazkodásának egyik kitűnő példája. Hosszú nyakával éri el táplálékát. 
A kifejlett állat teste 150, farka 30 cm hosszú, marmagassága 100 cm. Lant 
alakú szarva csak a hímnek van. Növényevő: főleg a bokrok és fák leveleit 
fogyasztja. Ha az akácfák levelei túl magasan vannak, ügyesen segít 
magán: hátulsó végtagjaira nehezedve felágaskodik — mint valami jól 
idomított, "szolgáló kutya" —, s így már könnyűszerrel eléri a kiszemelt, 
levéllel teli ágat. Miközben ágaskodik, mellső végtagjaival az ágakra 
támaszkodik, nehogy egyensúlyát elveszítse. Egyszerre rendszerint egy 
utódot hoz a világra. Kelet-Afrikában — Tanzánia, Kenya, Szomália — 
őshonos. A különböző nemekhez tartozók más-más csoportokban élnek. A 
nőstények csapatát egy erős hím vezeti. 


1. Csíkos gnú (Connochaetes taurinus). Az antilopfélékhez tartozik. A 
kifejlett állat teste 250, farka 75 cm hosszú, marmagassága 125 cm. 
Megnyúlt fején szarvakat visel. Törzse zömök, végtagjai azonban karcsúak 
és hosszúak. Nyakát feltűnő sörény övezi. Növényevő, főleg a szavannák 
fűállományát legeli. Ha nincs mit ennie, több száz kilométerre is 
elvándorol, hogy eleséghez jusson. Egyszerre rendszerint egy utódot hoz a 
világra, közvetlenül a száraz évszak végén. Így a borjú, mire abbahagyja a 
szopást, már dús legelőt talál magának. Ha az esős évszak késik, a borjak 
8090-a is elpusztulhat. Állatkertekben is szaporítható. Kelet- és Dél- 
Afrikában őshonos, egyes vadrezervátumokban tömegesen is előfordul. A 
híres Serengeti-síkságon 330 000 egyedre becsülik állományát. Ezt úgy 
állapították meg, hogy repülőgépről lefényképezték az egész terepet, majd 
nagyméretű nagyításokat készítettek. Ezeken a képeken számolták meg 
állományát. Csordában él. Így nagyobb a biztonság, mert több a figyelő 
szem, fül, ami hamar észreveszi a veszélyt, a kúszó, lopakodó oroszlán, 
leopárd közeledését. 


2. Núbiai kőszáli kecske (Capra ibex nubiana). Bármelyik kőszálikecske- 
fajt vizsgáljuk, mindegyikre érvényes. hogy a magas. sziklás hegyeken 
élnek, ahol a legtöbb emlős nem találja meg alapvető életfeltételeit. A 
kifejlett állat teste 130, farka 15 cm hosszú. Szarva erőteljesen fejlett, s 
mint egy óriás sarló, hátrahajlik. A szarv elülső felületén lévő duzzanatok 
lényegében évgyűrük. Növényevő. Főleg füveket, fiatal hajtásokat, 
leveleket fogyaszt. Egyszerre rendszerint egy utódot hoz a világra. A 
budapesti Állatkertben már több alkalommal szaporodott. A Vörös-tengert 
övező országokban - így elsősorban Szudánban, Etiópiában és Jemenben — 
őshonos. Kisebb nyájakban él, melyeket egy-egy erős bak vezet. Irófeája 
rendkívül értékes, ezért sajnos még ma is gyakran vadásszák ezt a ritka 
állatfajt. Egyes területekről teljesen eltünt. 


my 


1. Sörényes juh (Ammotragus lervia).  Külsejét tekintve több 
vonatkozásban is a kecskék és a juhok között áll. Hosszú, megnyúlt feje, 
lapos és alul csupasz farka, szarvának keresztmetszete a kecskére 
emlékeztet. Az viszont, hogy a kos szakálltalan és szagtalan, a juhok 
sajátsága. A rendszertan szakembereinek véleménye szerint ezek az állatok 
korábban kiváltak a közös törzsből, és önálló egységet alkottak mint juhok 
és kecskék. A kifejlett kos teste 160, farka 20 cm hosszú, marmagassága 90 
cm is lehet. Végtagjai rövidek, erősek, és kitűnően alkalmazkodtak a 
meredek sziklákon való mászáshoz. Növényevő. Egyszerre rendszerint 1-2 
bárányt hoz a világra. Az állatkertekben könnyen szaporodik. Észak- 
Afrikában — Algéria, Tunisz, Egyiptom, Szudán — őshonos. A kopár, 
sziklás, magas hegyeken él. Egyes vidékeken rendszeresen vadásszák. 


2. Keleti pézsmatulok (Ovibos moschatus). Még a legújabb szakirodalmi 
forrásokban sem tisztázott, hova tartozik rendszertanilag ez a különleges 
állat. A juhokhoz, a tulkokhoz, a gnúfélékhez? Egy tény: a pézsmatulkok 
valóságos "ősállatok". A kifejlett állat teste 200, farka 10 cm hosszú, 
marmagassága 110 cm. Bundája vastag és tömött. A felszőrök hossza — 
például a test két oldalán — elérheti a 60-70 cm-es hosszúságot is. A vastag 
bundára — különösen télen — igen nagy szüksége van, mert ott, ahol él, 
gyakoriak a hónapokig tartó -60-70 "C-os hidegek is. Növényevő. 
Táplálékát — különféle füveket, zúzmókat, mohákat — nagyrészt csak 
nyáron találja meg, ilyenkor azután szinte megszakítás nélkül eszik, hogy 
télire meghízzon. Decemberben olyan részekre vándorol, ahol állandóan 
erős szelek fújnak, mert e területeken a zuzmót csak vékony hótakaró 
lepheti el. Így a szerény tápértékű eleség hozzáférhető marad. Borját 
április-májusban hozza világra, amikor a hőmérséklet még messze a 
fagypont alatt (-30 "C) van. Grönland keleti részén őshonos. Ha ragadozó 
tűnik fel a láthatáron, a kifejlett példányok körülveszik a védtelen borjúkat, 
hegyes szarvval ellátott fejüket kifelé fordítják és leszegik. Ez teljes 
védelmet nyújt még a kiéhezett farkasokkal szemben is. 

